钦定古今图书集成/明伦汇编/宫闱典/第079卷 > 高宗建炎元年六月辛未以子旉生大赦按宋史高宗本纪云云==绍兴元年，太常请行高禖之祀。== > 皇子进封左卫上将军嘉国公贺皇帝表
## 钦定古今图书集成/明伦汇编/宫闱典/第079卷 > 高宗建炎元年六月辛未以子旉生大赦按宋史高宗本纪云云==绍兴元年，太常请行高禖之祀。== > 皇子进封左卫上将军嘉国公贺皇帝表

文天祥

干父垂仁，茂积萝图之庆；震男锺美，肇基茅土之邦。
百世可知，四方来贺。洪惟昭代，爰立亲亲。粤有旧章，
礼优贵贵。昉祥符之七载，侈庆国之初封。绮仗分班，
瑑珪疏宠。庸表人伦之厚，遹观王室之疆。式于今休，
监于成宪。恭惟皇帝陛下福培周厚，和缉尧雍。宝历
无疆，方万年而受祜；金枝有炜，朝亿子以宜君。锡以
嘉名，涣其大号。地营东并，诏爵五之最隆。天拱北辰，
炳心三之相照。克昌厥后，长发其祥。臣有蹇牡，𬴂阻
随虎拜。祉歌“子施”，遥陈《皇矣》之诗。道尽君严，愿赞《家
人》之易。